5 रु.में मिलेगी मामा थाली, 1 अप्रैल से होगी शुरुआत
गरीबों को कम कीमत पर भरपेट खाना उपलब्ध कराने के लिए शहर में भी मामा थाली बिकेगी। दीनदयाल कैंटीन योजना के तहत गरीब व मजदूर वर्ग के लोगों को 5 रुपए प्लेट खाना दिया जाएगा। इसके लिए नगरीय निकाय व प्रशासनिक अफसरों ने जगह चिन्हित कर ली है।
1 अप्रैल से योजना को लागू किया जाएगा। खाने की गुणवत्ता की निगरानी के लिए एक जिला स्तरीय समिति बनाई गई है। बुधवार को एसडीएम महेंद्रसिंह कवचे , डूडा पीओ आशा भंडारी, सीएमओ निशिकांत शुक्ला कैंटीन का स्थान देखने भ्रमण पर निकले। उन्होंने बस स्टैंड स्थित रैनबसेरा के पास खाली पड़ा स्थान, कृषि उपज मंडी, नपा फायर स्टेशन का निरीक्षण किया। शाम को कलेक्टोरेट सभागृह में कलेक्टर अशोक वर्मा को सभी स्थानों की जानकारी दी गई। इसके बाद रैनबसेरा के पास स्थान को चिन्हित किया गया। अब यहां किचन, बैठने के लिए शेड आदि व्यवस्था नपा को जुटाना है। साथ ही बिजली, पानी भी मुहैया कराने है। मुख्यमंत्री शिवराजसिंह चौहान 2016 में इस योजना की घोषणा कर चुके हैं। गुरुवार को सीएम योजना की तैयारियों को लेकर जिले के अफसरों से वीसी भी करेंगे।
9 लोगों की कमेटी करेगी निगरानी
सीएम पहले थाली के लिए 10 रुपए राशि तय की गई थी लेकिन अब इसे केवल 5 रुपए कर दिया है। इस योजना का लाभ शहर के ऐसे लोगों को मिलेगा जो श्रमिक वर्ग में आते हैं। खाने की गुणवत्ता व संचालन की निगरानी के लिए शासन ने 9 सदस्यीय दल बनाया है। कलेक्टर अध्यक्ष रहेंगे। खाद्य विभाग, सामाजिक न्याय विभाग, नपा सीएमओ, नपा अध्यक्ष, डूडा पीओ, कृषि उपज मंडी अध्यक्ष, सब्जी मंडी एसोसिएशन अध्यक्ष सदस्य के रूप में शामिल रहेंगे।
एनजीओ करेगा संचालन
तमिलनाडु की पूर्व मुख्यमंत्री जे जयललिता की अम्मा कैंटीन की तर्ज पर ही दीनदयाल कैंटीन शुरू की जा रही है। कैंटीन को स्वयंसेवी संस्था या फिर एनजीओ की मदद से संचालित की जाएगी। मुख्यमंत्री अधोसंरचना योजना की राशि से भवन बनेगा। एनजीओ द्वारा नपा से अनुबंध किया जाएगा। शासन की योजना में आम लोगों से भी सहयोग लिया जाएगा। सहयोग नहीं मिलने की स्थिति नगरीय निकाय से अंशदान लेंगे।
मामा थाली योजना के लिए शहर के बस स्टेंड क्षेत्र मे जगह देखते अफसर।
दीनदयाल कैंटीन
hin_Deva hin_Deva hin_Deva hin_Deva hin_Deva hne_Deva hin_Deva hin_Deva bho_Deva